עידית טפרסון

קורות חייה

טפרסון נולדה להוריה שושנה ודוד, בישראל, כאחות לגדי ולאסף. היא קרויה על שם סבתה, אדית. אמה, ילידת תל אביב, בת לאברהם ושרה ביזר שעלו לארץ בשנות ה-20 של המאה העשרים, מגליציה ומפולין. אביה היה מתנדב מח"ל, נצר ליהדות ליטא, שהוריו הגיעו לדרום אפריקה בתחילת המאה העשרים, ונשאר בישראל לאחר מלחמת העצמאות; הוא למד חקלאות בדרום אפריקה ועסק בבניין לאחר שעלה ארצה. הוא יזם ובנה רבים מבתי הסגנון הבינלאומי בתל אביב.
עידית למדה בבית ספר משותף לכפר שמריהו ורשפון. בתיכון למדה ב"אליאנס" ברמת אביב. בנעוריה למדה בלט קלאסי, הייתה בנבחרת ישראל באתלטיקה וזכתה באליפות ישראל בקפיצה לגובה עד גיל 14. בצה"ל שירתה כקצינת תותחנים במחנה שבטה במשך שלוש שנים. עם שחרורה החלה ללמוד בבית הספר לאמנויות הבמה "בית צבי", והייתה בת טיפוחיו של מנהל בית הספר דאז גרי בילו. באותו מקום למדו איתה משחק גם אודיה קורן, ג'וליאנו מר, ענת וקסמן ויעקב כהן. בין השאר, שיחקה בתקופת לימודיה באמא קוראז'.
בתום הלימודים הצטרפה לתיאטרון החאן ושיחקה את לאה בהצגת "הדיבוק". ב-1985 החלה לשחק גם בתיאטרון הבימה, בהצגות: "נמר חברבורות","המשפט" וכן "הבית ברח' שינקין". לאחר שנה, לוהקה על ידי ציפי פינס לתיאטרון באר-שבע, שם שיחקה בתפקידים רבים, ביניהם אלמה רוזה ב"תזמורת על תנאי", קתרינה ב"אילוף הסוררת", אדריאנה ב"קומדיה של טעויות" וליז ב"טובת המולדת". בהמשך השתתפה גם ב"חיי נישואים" של דוד פוגל בתפקיד תיאה, בתיאטרון חיפה. משם עברה לתיאטרון הקאמרי, שם שיחקה בהצגות "אלוהים יודע" ו"אבודים ביונקרס", וכן בתיאטרון בית ליסין בהצגה "פשעי הלב". בשנת 2005 זכתה טפרסון בפרס מסקין על תפקידה בהצגה "אכזר ורחום", הניתן על ידי תיאטרון הבימה לשחקנים מצטיינים בתפקידים מובילים.
טפרסון הייתה בגרעין המייסד של תיאטרון אנסמבל הרצליה. בהצגה הראשונה שהציג האנסמבל - "הגברת קליין", שיחקו שלוש תושבות הרצליה: עידית טפרסון, חנה מרון וליאורה ריבלין.

בתיאטרון השעה הישראלי השתתפה בתפקיד הראשי בהצגה "העולם על-פי אלון". טפרסון, שהיא אם לילד אוטיסט, מגלמת בהצגה את דמותה של ליאורה, אם חד הורית, המגדלת ילד אוטיסט. על תפקידה בהצגה זו זכתה בפרס השחקנית המצטיינת בפסטיבל חיפה הבינלאומי להצגות ילדים 2010. בדברי ועדת הפרס נכתב:
עידית יוצרת על הבמה את דמות האם בצורה נקייה ופשוטה, מעמיקה ואנושית, חפה מכל בדל של סטריאוטיפ, הגזמה או מניפולציה. על האצילות והמצוינות במשחקה מקבלת עידית את פרס השחקנית המצטיינת.
טפרסון זכתה בפרס הבמה לילדים ונוער לשחקנית המשנה לשנת 2013, על תפקידה בהצגה "האסופית".

בקולנוע

תפקידה הראשון של טפרסון בקולנוע היה בסרטו של חיים בוזגלו "נישואים פיקטיביים" (1988). היא זכתה בפרס האקדמיה לקולנוע לשחקנית המשנה הטובה ביותר על תפקידה בסרט זה. היא שיחקה גם בסרטו של בוזגלו "עונת הדובדבנים" (1991), בו גילמה את דמותה של עיתונאית אמריקאית, לצד גיל פרנק. בשנת 1994 גילמה את דמותה של גולדה מאיר בדרמה התקופתית "ייפוי כוח" בכיכובו של יורם חטב, שביים אורי ברבש וכתב בני ברבש. הדרמה שודרה בערוץ הראשון.
היא שיחקה גם בסרטים "מדורת השבט" (2004) ו"הערת שוליים" (2011) של יוסף סידר. כמו כן, היא שיחקה בסרטים "סיפורי תל אביב" של איילת מנחמי (1992), "בדרך אל החתולים" של חורחה גורביץ' (2009) ו"התגנבות יחידים" של דובר קוסאשווילי (2010). בנוסף לכך שיחקה בסרטי סטודנטים. טפרסון שיחקה בסדרת הטלוויזיה "חקירה פנימית" (2008) ובסדרות רבות נוספות.

חיים אישיים

טפרסון נישאה פעמיים, בפעם הראשונה - לתקופה קצרה של שנה, בזמן לימודיה; מנישואיה השניים יש לה שני ילדים.
כיום היא גרושה, מתגוררת בהרצליה ולה בן, יובב, אוטיסט בתפקוד גבוה (נולד ב-1994) ובת, עלמה (נולדה ב-1997).
טפרסון הוצבה במקום ה-104 ברשימת מרצ בבחירות לכנסת התשע-עשרה, ב-2013.